1.  ปัจจัยความเสี่ยง

  1.1 ความเสี่ยงในการประกอบธุรกิจ

ในปี 2547
ตลาดโลกโดยรวมได้รับผลกระทบจากภาวะราคาน้ำมันที่ปรับมูลค่าขึ้นสูงสุดเป็นประวัติการณ์
ทำให้โครงสร้างต้นทุนในการผลิตของบริษัทฯมีต้นทุนสูงขึ้นมากด้วยเช่นกัน ทั้งนี้
เนื่องจากวัตถุดิบหลักที่ใช้ในการผลิตคือเม็ดพลาสติก ราคาจะผันผวนปรับขึ้นลงตามราคาในตลาดโลก
และราคาน้ำมันในตลาดโลกจะส่งผลกระทบโดยตรงต่อราคาเม็ดพลาสติก
รวมถึงค่าขนส่งระหว่างประเทศก็เช่นกัน
มีการปรับราคาสูงขึ้นอย่างต่อเนื่องตามภาวะราคาน้ำมันในตลาดโลก
อีกทั้งอัตราค่าแรงงานขั้นต่ำก็จะมีผลกระทบโดยตรงต่อต้นทุนการผลิตของบริษัทฯด้วย
ถ้าหากภาครัฐมีการปรับเพิ่มอัตราค่าแรงงานขั้นต่ำ
เนื่องจากธุรกิจของบริษัทฯต้องใช้แรงงานในการผลิตเป็นส่วนใหญ่

บริษัทฯ ได้ดำเนินการป้องกันความเสี่ยงด้านวัตถุดิบในระดับหนึ่ง
โดยการจัดหาวัตถุดิบล่วงหน้าเพื่อประกันความเสี่ยงเรื่องราคา
การจัดหาวัตถุดิบทดแทนจากแหล่งภายในประเทศและสร้างพันธมิตรกับผู้จัดจำหน่ายให้เพิ่มมากขึ้น
รวมทั้งการปรับราคาสินค้าให้ทันกับการเปลี่ยนแปลงของต้นทุนการผลิตและราคาในตลาดโลก
นอกจากนี้
บริษัทฯก็ต้องพัฒนาระบบการผลิตและการดำเนินการผลิตด้วยเครื่องจักรที่เป็นระบบอัตโนมัติ
เพื่อให้เกิดประสิทธิภาพ และประสิทธิผลในการผลิต ทั้งนี้ เพื่อลดต้นทุนการผลิต
และเพิ่มขีดความสามารถในการแข่งขันกับคู่แข่งขันได้

บริษัทฯ เป็นผู้ผลิตและจัดจำหน่ายผลิตภัณฑ์บรรจุพลาสติก
ซึ่งต้องใช้วัตถุดิบจากผู้ผลิตทั้งภายในประเทศและต่างประเทศ โดยมีสัดส่วนการซื้อในปี 2547 ดังนี้

ตารางที่ 1 สัดส่วนการซื้อวัตถุดิบ

หน่วย : เปอร์เซ็นต์

  ------------------------------ --------------------- -------------------
  ลักษณะรายการ                    ตามน้ำหนัก              ตามมูลค่า

  ซื้อในประเทศ                     52.19                 53.27

  ซื้อจากต่างประเทศ                 47.81                 46.73
  ------------------------------ --------------------- -------------------

  1.2 ความเสี่ยงเกี่ยวกับการผลิต

  ในปี 2547 มีปัจจัยภายนอกที่ส่งผลกระทบต่อบริษัทฯ ได้แก่ ต้นทุนวัตถุดิบ
  และภาวะการแข่งขันด้านราคาจากแหล่งผลิตต่างประเทศซึ่งอยู่ในธุรกิจเดียวกันกับบริษัทฯค่อนข้างรุนแรง
  ทำให้ในส่วนงานการผลิตของบริษัทฯต้องพยายามปรับลดต้นทุนการผลิต
  เพื่อรักษาอัตรากำไรขั้นต้นให้อยู่ในระดับเดียวกับปีก่อน
  อีกทั้งพยายามสร้างมูลค่าเพิ่มให้กับสินค้ามากขึ้น
  เพื่อแข่งขันด้านคุณภาพและการใช้งานของผลิตภัณฑ์บรรจุภัณฑ์พลาสติกสำหรับถนอมอาหารและรักษาสิ่งแวดล้อมมากขึ้น
  โดยได้ปรับปรุงเทคโนโลยีการผลิตและอาคารผลิตสินค้าเพื่อผลิตสินค้าที่ต้องการความเป็นอนามัยสูง
  (Hygienic)

  บริษัทฯยังคงนโยบายด้านความเป็นผู้นำด้านการผลิตผลิตภัณฑ์บรรจุภัณฑ์พลาสติกและหลอดดูดเครื่องดื่มอย่างต่อเนื่อง
  จึงมุ่งเน้นพัฒนาปรับปรุงทั้งด้านบุคลากร
  เทคโนโลยีการผลิตและความแตกต่างของผลิตภัณฑ์ตลอดเวลาและทันต่อสถานการณ์ที่เปลี่ยนแปลง
  เพื่อให้สามารถบริหารจัดการความเสี่ยงในการผลิตให้อยู่ในระดับต่ำ
  และมีความสามารถเหนือกว่าคู่แข่งขันตลอดเวลา

  1.3 ความเสี่ยงด้านการบริหาร การจัดการ

ณ วันที่ 31 ธันวาคม 2547 บริษัท ทานตะวันกรุ๊ป จำกัด เป็นผู้ถือหุ้นทางอ้อมของบริษัทฯ
คิดเป็นร้อยละ 45.46 ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้บริษัท
ทานตะวันกรุ๊ป จำกัด สามารถควบคุมมติที่ประชุมผู้ถือหุ้นได้ ในเรื่องการแต่งตั้งกรรมการ
หรือการขอมติในเรื่องอื่นๆ ที่ต้องใช้เสียงส่วนใหญ่ในที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น

  1.4 ความเสี่ยงด้านการเงิน

  เนื่องจากการประกอบธุรกิจของบริษัทฯมีรายได้จากการส่งออกเป็นหลัก
  จึงมีความเสี่ยงจากการเปลี่ยนแปลงของค่าเงินบาทเมื่อเทียบกับเงินสกุลต่างประเทศ
  ซึ่งบริษัทฯทำการค้ากับหลายประเทศทั่วโลกด้วยเงินตราหลายสกุล
  ก็เป็นการดำเนินการช่วยลดความเสี่ยงอันอาจจะเกิดขึ้นจากความผันผวนของเงินตราต่างประเทศในส่วนที่จะเกิดจากภาระหนี้ที่เป็นเงินตราต่างประเทศได้และรายได้จากการส่งออกเพียงพอที่จะชำระหนี้ที่เป็นเงินตราต่างประเทศที่ครบกำหนดชำระในแต่ละปีสำหรับบางขณะที่เงินตราต่างประเทศมีความผันผวนมากกว่าปกติ
  บริษัทฯก็จะทำสัญญาซื้อหรือขายเงินตราต่างประเทศล่วงหน้า
  เพื่อการบริหารจัดการความเสี่ยงด้านการเงินในช่วงเวลานั้น ในหลายปีที่ผ่านมา
  บริษัทฯไม่เคยประสบปัญหาด้านการเงินแต่อย่างใด ทั้งนี้
  บริษัทฯมีการวางแผนงานและเตรียมการไว้ล่วงหน้าเสมอ เงินทุนและสภาพคล่องอยู่ในเกณฑ์ดีมาก